Sarp-veteranene innrømmer: – Ikke veldig sexy
Veteranene Kjetil Berge (34) og Steffen Ernemann (33) erkjenner at 0-1, 0-0 og 0-0 på de tre første seriekampene ikke har pirret så mange i Tippeliga-innledningen.– Det er ikke veldig sexy til å være i underholdningsbransjen, sier forsvarsveteranen til VG. – Det er ikke Hollywood. Det er mer Skjeberg, innskyter Steffen Ernemann og bryter ut i latter. De tidligere så angrepslystne østfoldingene er blitt et gjerrig lag med scoringsvegring. Selv om blåtrøyene var best mot nyopprykkede Sogndal ble det ikke nettkjenning denne gangen heller. – Vi har jo ikke scoret mål på fire og en halv time pluss tillegg. Det er vi selvsagt ikke fornøyd med. Vi har jo rimelig kontroll defensivt i store perioder i stort sett alle kampene vi spiller, men det er summen av det man får til som toveislag som er avgjørende. Vi må bli giftigere fremover og opprettholde at vi er tette bakover, sier trener Geir Bakke. – Sarpsborg var et veldig fintspillende lag da man rykket opp første gangen... – Da drusa dem ned igjen, svarer Bakke kontant. Husker du denne? Fra 3. divisjon til Tippeliga-toppenHan ønsker seg ikke tilbake til en Sarp-utgave som den vi så under Roar Johansen og Brian Deane. – Jeg tror ikke vi skal starte i den rekkefølgen. For et lag som alltid i Tippeligaen har sluppet inn mer mål enn man har scoret, så tror jeg det lønner seg at man prøver å rydde opp i skapet. Og bli sikrere bakover. Fremfor å score enda flere mål og gi faen bakover, mener Bakke. – Vi har spilt tre ganger 90 minutter. Og motstanderne våre har spilt tre ganger 90 minutter. Det er vel 540 minutter med fotball og ett mål. Det lukter ikke svidd av det, sier Kjetil Berge. – Savner du litt av den gamle filosofien? – Nå skal jeg være forsiktig med hva jeg sier, men de aller fleste fotballspillere ønsker jo å spille ball. Vi spiller litt mer med håndbrekket på nå. Vi tok større sjanser før – på godt og vondt. Det ble mer underholdning ut av det. Nå føler jeg at vi spiller litt for mye med frykt. Det er kanskje ikke så bra. Jeg håper vi kan by mer på oss selv når vi får mer trygghet inn i laget. Sarpsborgs innbytter Alexy Bosetti hadde tre sjanser til å score i sluttminuttene, men Eirik Bakke og Sogndal kjempet til seg ett poeng. – Vi er et vanskelig lag å møte. Så håper jeg at vi kan fremstå enda bedre med ball. Men vi kommer til å bli mer og mer vant til nivået etter hvert. Jeg tror vi kan overraske mange. Spesielt på hjemmebane, sier Sogndal-sjef Eirik Bakke til VG.
(Sarpsborg 08 – Sogndal 0-0) Møtet mellom trenerne Geir Bakke og Eirik Bakke ble ikke akkurat ny bakkerekord i sexy fotball.